MALOVAN PAVIČIĆ-ŠUNJIĆ 


TUGOVANJA ZA VOĐOM 



RADIĆEVA KNJIŽNICA 
Knjiga 5. 

'**'*•» M 




RADIĆEVA KNJIŽNICA 

Uređuje * MILICA VANDEKAR * Knjiga V. 


MALOVAN PAVIČIĆ-ŠUNJIĆ 

TUGOVANJA ZA VOĐOM 

NA SPOMEN NJEGOVE MUČENIČKE 

SMRTI 


19 2 9 

NAKLADA SLAVENSKE KNJIŽARE ST. I M. RADIĆ 


U ZAGREBU 


„ i.: - .. , . , ,, ,v , 


,TIPOGRAFIJA“ D. D., ZAGREB 


Tugovanja za Vođom. 
Strašna priča sa javor gusala. 


I. Kobna slutnja. 

II. Odlazak. 

III. Zavjera. 

IV. Crni glasi. 

V. Plač i molitva naroda. 

VI. Povratak. 

VII. Posljednja poruka. 

VIII. Crna zora. 

IX. Posljednji oproštaj. 

X. Nad grobom. 


/ 


Strašna priča sa javor gusala. 

A mo de mi gusle javorove! 

Amo moje razgovore puste 
Tugovanja i od radovanja. 

Amo, sele, Hrvatice divna, 

Bijela vilo, roda posestrimo! 

Amo vilo, roda uzdanice, 

Amo vilo, roda pratilice, 

Amo vilo, sjedni mi na krilo, 

Privi mi se uz ljevicu ruku, 

Pa mi navij žice na guslama, 

Da bi mogle skladno procviliti 
I bol moju ljutu ublažiti, 

Da bi mogle, moja bijela vilo, 
Žalobnije pjesmu izpjevati 
I pretežke rane izkazati: 

Kada Pravdi prijestol porušiše, 

A Slobodi krila podrezaše, 

Našu Nadu u crno zavise, 

Našu Majkmsirotu Hrvatsku, 

Kad joj diva, sina najvećega, 
Velikoga Vođu hrvatskoga, 

Aoj, vilo. Radića Stjepana 
Ustrijeliše usred srdca živa 

U skupštini Beograda grada. 

Ja ću tada tanano gudalo 
Potegnuti, pa ću zapjevati, 

Kako Majci sina pogubiš e, 

Bijela joj krila pocrniše, 

Jadran more s krvi zarudiše . . . 

A ti, sele, Hrvatice vilo, 
Malovanko gorda Velebita, 

Ti razklapaj knjigu historije. 
Knjigu svoga roda hrvatskoga, 
Tisućljetne preokreći strane 
I stoljetne redke izpisane 
Sa hrvatskom krvcom i suzama, 
Dok naiđeš jednu crnu stranu, 
Crnu stranu još neizpisanu. 
Crnu stranu crvemkrvcom piši 
Strašnu prliču sa javor gusala. 
Piši, vilo, crnu godinicu: 

Na hiljadu i devet stotina 
A dvadeset i osma godina, 

A mjeseca dvadesetog lipnja. 
Kada hitci u po bijela dana 
Odjeknuše usred Beograda, 
Zatutnješe, nebo potamniše, 
Zagrmješe, zemlju potresoše, 
Odjeknuše do mora Jadrana, 
Pogodiše usred srdca živa 
Siroticu pravednu Hrvatsku. 

S njenom krvi piši redke, vilo, 

S rumemkrvcom crnu godinicu. 
Kad je ljeto žegom sagaralo 


Polja, šume, ptice i zvijeri, 

Ne bijaše dažda ni rosice 
Sve do zime četiri mjeseca, 

Što ostade, to je ziima ljuta 
Golemi j em ledom zaledjela, 
Kakva ne bi za naših vi jekova. 
Jer ne bješe sunca žarenoga 
Niti juga do Jurjeva danka 
A glad, pomor i stotinu jada, 
Ljudi vele: To bijaše tada, 

Kad sokole, braću pogubiše, 
Najhrabrijega ljuto obraniše 
I od kojih on preminu rana. 

To su plača, tuge, žalbe dani, 
Dok Njegovo djelo ne dovrši, 
Dok slobode sunce ne ograni, 
Dotle, rode, Njega ne ožali, 
Osveti Ga, Nauk Mu izvrši, 
Svjetlo pravde tminu da razprši! 
Još zapiši ponajteže jade 
Crnog dana od najtežih rana, 
Crnu stranu krvcom piši, vilo, 
Što je kobne godinice bilo 
Dvaestosme kolovoz mjeseca 
A osmoga nesretnoga dana. 
Mučenika i narodnog svetca. 
Smrt sokola Radića Stjepana, 
Onog dičnog Vođe od Hrvata, 
Koji Pravde otvaraše vrata, 
Svom se rodu boreć za Slobodu . 


I. 


Kobna slutnja. 


S an usnila u po noći tavme, 

San usnila gospođa Marija, 
Vjerna ljuba Radića Stjepana, 
Pa se u snu gorko razplakala, 

S jecajima sanak prekinula. 
Koliko se u snu prepanula: 
»Druga moga nema više živa!« 
Nadnese se nad junaka svoga, 
Mučenika, borca pravednoga. 
Gledajući pored mjesečine 
Umno lice Vođe hrvatskoga, 
Težke misli gospu saletješe, 
Bistra joj se suza potisnula, 
Krišom Njemu na lice panula, 
Pa iz sanka Njega probudila. 

Progovara Radiću Stjepane: 
»Vjerna ljubo, srdce iz njedara! 
Koja ti je velika nevolja, 

Da se budiš noći u ponoći, 

Da se dižeš sa meka dušeka 

Iz sna sladka, ko što do sad nisi 
U najvećem jadu i nevolji 
Kanila mi suze nad uzglavljem, 
Budila si mene sa pjesmama 
I slađanim poljubcima, ljubo. 
Kaži, ljubo, svome drugu jade, 

Da 1' se sjeti našega naroda, 
Njegovijeh muka i nevolja 
Radi danka, gladi i nepravde, 
Robovanja zlobnu i jačemu, 

Što ga bije, što mu krvcu pije, 
Zadnju koru trga od ustiju? 

II' ti, ljubo, kroz prozor nanese 
Noćni lahor jecaj sirotinje 
Ili gromke pjesme od seljaka, 

Što tisućam na sborište hrle 
Pojuć’ pjesme slozi i slobodi, 

Sve u nadi, da svi minu jadi, 

Pa si roda sreću dočarala, 

Od radosti, ljubo, zaplakala? 

Kaži, ljubo, drugarice vjerna, 

A ne plači ponad roda živa, 

Dok se u njem živi oganj skriva.« 

Vjerna Njemu govorila ljuba: 

»Ja rad ništa nisam zaplakala 
Već rad sanka tužna i zloslutna. 
Sanjam, dušo: Upočiva sunce 
Za oblake mrke i krvave; 

Leden pokrov našu zemlju krije, 
Ljuta bura od sjevera brije, 

Pod teretom svaka puca grana. 


Samo graktaj čavke ii’ gavrana 
Čut’ je, Stipe. Kosa ni slavuja, 

Nit’ volara, nit’ svirke čobana 
Nije čuti. Nego sjever ljuti 
Nanosi mi lelek i uzdahe. 

Plač i molbe, vaje i vapaje 
Starih majka, djece i staraca, 
Djevojaka, uzdahe junaka. 

Netko moli koru kruha suha, 

Netko kune dane i godine, 

Netko vapi za slobodom, Stipe, 

Pa dižući lance na rukama 
Prama nebu, ka žarkome suncu, 
Vapi Boga za pravicu svetu. 

Iz sredine vaja i vapaja 
Podiže se jato sokolova. 

Od stotine manje ni jednoga, 

A pred svima soko golem sivi 
Vodi jato kao brza vila. 

Pred jato se vila uzavila, 

Htjede njima vođu povratiti, 

Al' se vođa povratiti ne da, 

Već zakruži nad Zagrebom gradom, 
Kao da se sa njime pozdravlja, 

Pa zaplovi pram iztoka sunca, 

Koje uprav zadnje baci trake 
Kroz oblake mutne i sumorne 
Pa ih prosu po Hrvatskoj, Stipe. 
Tad poleti jato sokolova, 

Uzduž naše tihe rijeke Save 
Posavinom, slavonskom Hrvatskom. 
Tu se svija jato sokolova 


Na sutoku Save i Dunava 
I padoše usred Beograda. 

Ah, moj druže, sanka strahovita: 
Sva se zemlja potrese do mora, 

A s hrvatskih spustiše se gora 
Oblačine crne i olovne, 

Crnim velom zemlju zamotaše, 

Iz oblaka munje udariše, 

S crnom zemljom vatru sastaviše. 
Tad’ se oba visoka zvonika 
Prvostolne, na Kaptolu crkve 
Potresoše, pa oba padoše, 

Iz temelja Zagreb uzdrmaše. 

A za time još strasnijeg jada, 
Grom zaori, ognjena krvava 
Opet tresnu munja i udari 
U ponosni zvonik starodrevni 
Divne crkve svetitelja Marka, 
Posred živa on se sruši trga; 

I udari križem pretežkijem 

0 kameni prijestol krvavi 
Gubca Mate — kralja seljačkoga. 

Iz kamena crna krvca šiknu, 

Zvono ciknu do nebesa jeknu. 

Sve se sruši, grb hrvatski osta, 

Grb hrvatski na krovu od crkve, 
Probijen na krovu strijelom ljutom. 
A pod grbom oltar od mramora 

S dogorjele tri voštane svijeće 

1 kandilo pred njim utmuto. 

Al' ti eto preko ruševina 


Bosa žena, kose razpuštene, 

Sva u crnu i naš barjak vije, 

Crnim velom i njeg obavi je. 

Pa k oltaru bijelom prilazila 
I kandilo pred njim navala, 

Ne sa uljem, već sgrtfšanom krvlju. 

U to huka nasta od iztoka, 

Hrli jato sivih sokolova, 

Al' ne ima soko, što ih vodi, 

Nit' od jata četiri sokola. 

Al' me moje oči prevariše, 

Jer bijahu usred jata pusta: 

Dva bez krila, mrtve, nosi vila, 

Dva ranjena sokola golema. 

Jednom grud je bila prostrijeljena, 
Drugom lijevo krilo prebijeno, 

U sredini ranjen vođa sivi 

I prosuto ono sivo perje « 

Kad sav sanak Vođi izkazaia, 

Tad je gospe gorko zaplakala 
I ovako Vođu zaklinjala: 

»Oj Stjepane, moje oči blage! 

Sad će prvi pijetli zapjevati 
I Danica zoru navijestiti. 

Ti se moraš, dragi, opremati 
U skupštinu grada Beograda. 

Nejdi Vođo, nejdi otče dragi, 

Nejdi dušo, nejdi druže vjerni! 
Nejdi jutros Ti od doma svoga, 
Kad me težka ova mori slutnja! . . .« 

Svojoj ženi Vođa odgovara: 

»Vjerna ljubo, moje djece majko, 
Na kraj slutnja, na kraj sanci težki. 
Na kraj brige, što rađaju sanke, 
Gdje u krvi upočiva sunce, 

Crni oblak Hrvatsku obvija, 

U svetišta udaraju strijele! 

Žarko j' sunce često pomrčalo, 

Al’ za kratko opet je zasjalo; 

Pa ni za me, ti se ne boj, ljubo, 

Jer ja s braćom idem sborovati, 

A ne, ljubo, s kime ratovati. 

Što 1' bi moglo bit’ u Beogradu 
Meni, ljubo, u poštenu radu?! 

Ljubo draga, srdca plašljivoga, 
Tvoja ljubav meni ovo sbori, 

Bez ljubavi ni čovjeka nije. 

Samo ljubav vječno blago krije. 
Samo ljubav sirotinju grije. 

Toga blaga rđa ne izjeda, 

Nit' ognjene sažižu ga munje, 

Nit' ga može silnik prisvojiti 
Nit' ukrasti, nit' vrijeme raznesti; 
To je blago Tvorca Svevišnjega. 
Tvoja ljubav neka se pridruži, 

Da do kraja narodu posluži! 

Ja ga ljubim, pa me zato ljube, 
Vjerujem im, pa mi i vjeruju. 
Moram poći, da branim Hrvate, 
Kojima već svako pravo krate!« 

II. 


Odlazak. 

Z apjevao slavuj ptica mala 
Na zelenoj grani jorgovana 
Pod prozorom Radića Stjepana: 
»Ustani se, Vođo od Hrvata, 

Što s u zoru tvrdim zaspo sankom!? 
Već Danica koplje odskočila, 

I Tvoj seljak na noge ustao, 
Zametnuo kosu na ramena, 

A djevojke zavrgle pregače 
I u polja spuštaju se ravna. 

Ustaj, Vođo, slušaj pjesmu ranu 
Tvog naroda, koja bodri jako, 
Pjesmu ranu poju novom danu. 
Ustaj, Vođo, jer Ti viko nisi 
U postelji zore dočekati 
I pred sebe koga prepustiti. 

Ustaj, Vođo, sad će danak bijeli, 
Dan od puta putovat se mora; 

Čekaju te razviti barjaci, 

Spremna četa, sve tvoji junaci, 

Da ih vodiš Beogradu gradu 
Sbor »boriti i zlo oboriti!« 

Drugi pijetli zoru odpjevaše, 

A vlašići goru nadhvatiše, 

Uraniio Radiću Stjepane, 

Oprema se Beogradu gradu. 

Oprašta se s djecom, ljubom svojom 
I sa sitnom svojom unučadi, 

Kojeno je ljuba razbudila, 

Da se s reda svi izljube s Njime. 
Vjerna Njega zaklinjaše ljuba: 

»O moj dragi, moje oči blage, 

Što si tako rano uhitio, 

Ko da ne ćeš stići u skupštinu?! 
Stan', pričekaj, kad ostati ne ćeš, 

Da mi tebe, otče, izljubimo, 

A i dobru sreću zaželimo! . . . .« 
Vješaju se Njemu oko vrata 
Vjerna ljuba, djeca, unučići, 

E da bi ga dulje zadržali, 

Da zakasni, pa ostati mora, 

AT se Vođa ne da ustaviti; 

Svakog grli, svakog s reda ljubi 
I po korak iz dvora izmiče; 

Al’ kad dođe do avlijskih vrata, 
Sviše mu se ruke oko vrata 
Vjerne ljube i djece Njegove, 

Oko nogu unuci se spleše, 

Nje dadu Mu korak koračiti; 

Djeca mole, preklinje Ga žena: 
»Ostan, otče, od nas ne odlazi, 


Nejdi tamo, gdje se groze krvlju, 
Bar nam danas ostani u domu! . . . .« 
Dobri otac svakog pomiluje 
Rukom nježnom i pogledom blagim, 
Ustne mu se smiješe od dobrote, 
Pravednost mu s blagog sjaji lica, 
Odvažnost mu ne da tratit' čaše, 

Na sve misli, samo nikad na se! 

Ne plaše ga pretnje niti grožnje. 

Jer je Vođa cijeloga naroda 
Hrvatskoga, koj’ ne pozna straha 
Oštrog gvožđa i puščanog praha! . . . 

Ide s Njime četa odabrana. 

Dični sinci hrvatskih krajeva: 
Dalmacije, Like i Krbave, 

Slovenije, ravne Slavonije, 
Vojvodine i kićenog Srijema, 

Puste Bosne, zemlje Hercegove 
A i one lomne Gore Crne. 

Gledao ih narod od Posavlja, 

Gledao ih, pa im govorio: 

»Mili Bože, divnih li prvaka 
I na radu i na sborovanju, 

Da Bog dao njima sreću mnogu, 

Zlo srušili, narod podignuli! 

Da nas žarko već ogrije sunce 
Od slobode Hrvatske nam svete! 

Da nam ne bi od tuđina horde 
Polja brale Hrvatske nam gorde, 
Otimali, što im se prohtije, 

A Hrvat da s’ braniti ne smije.« 


Mlade majke djecu dozivale: 

»Amo djeco, pa se nagledajte 
I bolje Mu lice zapamtite, 

Dičnom Vođi, mudrom Učitelju, 
Apostolu Radiću Stjepanu: 

Možda ovo posljednji je puta, 

Jer bi Vođa mogo preminuti 
Ne od ljeta već od posla sveta, 

Težka posla, jada pretrpljena 
Za slobodu i pravdu naroda.« 

Orač vole ostavlja u brazdi, 

Kosac baca kosu u livadu, 

Kopač diže leđa savijena, 

A pastiri stada ostavljaju, 

Majke dižu čeda iz kolijevkf, 

Školska djeca kapicama mašu, 

Sve Mu kliče, sve Mu zdravo viče: 
»Zdrav nam, Vođo, Radiću Stjepane! 
Nejdi danas gradu Beogradu, 

Na mrtvu se Tebi groze glavu, 

Da se ne sm’ješ boriti za pravu! 

Stani, Vođo, stani, mala četo! 

Ne damo vam tako putovati, 

S vama ćemo svi mi, Vođo, poći . . .« 
Ali Vođa njima odgovara: 

»Ostanite, moja braćo draga, 

Ostanite svi pri poslu svomu! 

Neka kosac kose ne ostavlja, 

Orač pluga, a pastir ovaca, 

Sve u hori mora da dozori. 

Svak’ svoj pos’o neka mamo vrši 
Kao radne pčele u košnici, 


Pa će sinut’ bolji nam vidici, 

Nevolja se mora da razprši! 

Vi za Vođu ne bojte se svoga, 

Šljem mi znanje, a oklop poštenje, 
Ljuta sablja istina mi sveta, 

Štit pravica — vladarica svijeta, 

Ljuta strijela — ljubav k vama, braćo, 
Ljubav k domu, ljubav k rodu svomu! 
Njemu narod iza glasa viče: 

»Sretno poš’o Ti, naš Vođo dragi! 
Sretno poš'o! Sretno nama došo!« 


III. 

Zavjera. 

S unce žarko sklonu ka zapadu, 
Kad padoše gradu Beogradu 
Zastupnici od zapadnih strana, 
Hrabra četa Radića Stjepana. 

AT ne četa bojovnih vojnika, 

Da se silom i oružjem bore, 

Nego četa vrlih zastupnika, 
Hrvatskijeh hrabrih borbenika, 
Koji pravdu umom svojim tvore. 
Prvi tu su Hrvati seljaci. 

Po odori divni vitezovi 
I po srdcu najveći junaci. 
Vjernost Vođi čitaš im sa lica, 
Hrvatske je ovo uzdanica! 

Za njima su poštena gospoda, 
Puni znanja, a seljačkog roda. 
Sve hrvatsko biserje se skupi 
Od Jadrana, hrvatskoga mora, 
Do Dunava preko kršnih gora; 
Dalmacija, kolijevka Hrvata, 
Hercegova zemlja ponosita, 

Tu je Bosna kršna ko i Lika, 

A pred svima Banovina slavna, 
Međumurje, Slavonija ravna, 

Baranja i Bačka, naša dika! 

Gledala ih iz pjane mehane 
Čudna družba, svijetu nepoznata, 

I sam glavom njihov poglavica, 

Mrka čela njiima progovara: 

»Tko vas ima oko sokolovo, 

Da pogleda preko rijeke Save 
U Hrvatsku zemlju nepokornu? 

II' hajduci ili mrki vuci 

Ono sijeku srijemsko polje ravno?!« 

Jedan od njih odmah odgovara: 

»N]it' su vuci, niti su hajduci, 
Hrvatski su ono zastupnici, 

Zapadni j eh strana svi prvaci. 

Ta sjećaš se, poglavaru silni? 

Za sutra je sazvana skupština. 

Ne vidiš li? — Bog te ne vidio! 
Poznaješ li? — Bog te ne poznao! 

To su borci, što ne znaju straha, 
Poštenje im dražije od zlata, 

Sve po srdcu junaci su pravi 
Na pogledu i po mudroj glavi. 
Najprvi je glava od Hrvata, 

Mudra glava, Radiću Stjepane. 

Pa pogledaj, nikad ne gledao! 

Nije 1' ti ga strašno dočekati?! 

Sutra će nas težko obtužiti 

Pred narodom i pred cijelim svijetom. 

Sve će reći nevolje naroda, 

Da smo krivi plaču i leleku, 

Ljutom gladu one sirotinje, 

Težkom danku, sili i nepravdi; 

Da smo njinu Istru darovali, 

Jadran more i otoke dali, 

Da ih dasmo za dvije oke zlata 
I tanane po svijetu kule. 

Borme smišljaj, pripremaj se mudro, 
Jer kad o tom sazna čitav narod, 

Šaka praha od nas ostat ne će! « 

Sada drugi od njih bijesno viče: 

»Hej, gospodo paše i spahije, 

Eto nama u Beograd stolni 
Za slobodu hrabrih borbenika 
Sa zapada od mora Jadrana, 

Sve Radića vjernih sljedbenika! 

Gle, pred njima Radića Stjepana, 

Što osvaja zemlje i gradove 
I pod svoje sakuplja barjake, 

Pa sad misli na nas udariti. 

Vlast iz naših ruku otimati. 

Hoćemo li s njima sborovati, 

Sve će morat raji da se vrati! 

Hoć’mo rade s njima krvcu liti, 
Svima ćemo glave pogubiti! 

Dete, braćo, da se svetujemo, 

Da gospodstvo naše sačuvamo!« 
Mrka lica reče poglavica: 

»Jedan za sve, a svi za jednoga, 

Neka jedan tu zadaću primi, 


A tko j' junak, neka se ne krije, 

Pa ubije Radića Stjepana 
I njegove prve pomagače, 

Nek bez Vođe ostanu Hrvati! 
Lako ćemo tad ih savladati, 

Jer bez Vođe boja ne imade, 

A mi ćemo dalje gazdovati! 

Tog mudraca Radića Stjepana — 
Kom nudismo blago neizmjerno 
I sve časti i gospodske slasti, 

Da se prođe prava seljačkoga, 

Al' on gnjevno odvraćaše lice! 
Vidjet ćete pravde nosioca. 

Hoće 1’ primit’ od mene darove, 
Puste dare, moje nože ljute 
I mojega pusta dževerdana, 

Kad u srdce udarim ga živo! 
Gospodara nema bez robova 
Nit' gospodstva bez svežih grobova! 
ždrijeb bacite na glavu Radića, 

Na kog dođe, nek sa slavom pođe! 

Sva družina na noge skočila, 
Ždrijeb baciše na glavu junaka . . . 


IV. 


Crni glasi. 

P ade ptica, sinja kukavica 
Na prozore kule Radićeve, 

Pa na njima polomila cvijeće 
I kobnu je pjesmu zapjevala. 

Nju mi tjera gospođa Marija: 

»Id' otale, sinja kukavice, 

S kobnom pjesmom, crna zloslutnice, 
Bjež' u goru, nemoj na prozoru 
Trti meni cvijeće njegovano! 

Za tebe ga nisam njegovala 
Već za svoga ljubljenoga druga, 

Koji borbu vodi za seljake, 

Za pravicu, hrvatske barjake. 

Bjež' otale, cma zloslutnice!« 

Siva ptica tužno spusti krila, 

Pa ovako gospi govorila: 

»Oj gospođo, ljubo Radićeva, 

Ne odvraćaj ti od mene lice. 

Ne kori me s glasa zloslutnoga. 

Ti ne žali više cvijeća svoga, 

Ne ćeš imat’ kitit’ s njime koga! . . . 

Već je moja pjesma na izmaku, 
Zadnji danci, Petrovo je blizu, 

Al’ ćeš mene zamijeniti, gospo, 

U kukanju mome na prozoru, 

Da će ječat preko sviju gora 
Do obala Jadranskoga mora 
Prije, gospe, nego pjesmu svršim! . . . 
Pade, gospe, od krvna dželata, 

Pade, gospe, Vođa od Hrvata, 

Pade gospe, Radiću Stjepane! . . . 
Hajde, gospe, Beogradu gradu, 

Osto ti je druže na razboju, 

Hajde, gospe, pa mu rane viđaj, 

Al’ ih nikad izviđati ne ćeš, 

Prem je tvoja ponajmekša ruka, 
Nema lijeka od bijesnoga vuka! 

Jer bje ljuta strijela otro vata, 

Tuzi, bolu, ti otvaraj vrata! 

Junak težke zadobi ti rane, 

Ranila ga ruka naopaka, 

Ne posluša tebe ni drugova, 

Koji Njemu govorahu snova, 

Iz zasjede da će poginuti, 

U skupštinu da s’ opasni puti . . . 

Tad im Vođa nauk svoj uputi, 

U tišini glasa ne bje čuti: 


»Draga braćo, prijatelji moji, 

Duh moj njih’vih pretnja se ne boji. 
Dužnost zove, zove domovina, 

Zove narod hrvatskoga roda! 


Moja Majka cijela je Hrvatska, 
Moja ljuba njezina sloboda, 

Moja djeca sva braća Hrvati, 

Pa ja ne sm’jem nikad uzmicati. 
Ako 1’ panem — narod će ostati, 
Milijoni naroda su tuđe, 

U kojim’ je Radićeva duša . . . 

Ak’ na takvo djelo se usude, 

Ako zlotvor svoj naum pokuša, 

Za njih još i gore će da bude!« 

Tad’ Mu reče Drljević Sekula: 
»Predsjedniče, Vođo preveliki, 

Pred Tvojom se klanjam veličinom, 
Naše zemlje najhrabrijim sinom, 

Jer si spreman odvažno umrijeti 
Za pravicu hrvatskog naroda 
Ne bojeć se smrti, što Ti prijeti! 
Tvomu srdcu i velikoj duši 
Ja se klanjam, Vođo od Hrvata, 

Al’ Te molim, preklinjem ko brata 
Sa životom ljube i dječice, 

Da prisegneš tom prisegom težkom, 
Da prisegneš srećom i životom, 
Budućnošću hrvatskog naroda, 
Budućnošću seljačkoga roda, 

Ak’ već danas Ti skupštini krećeš, 
Da Ti danas prosboriti ne ćeš; 

Jer skovaše baš zavjeru pravu, 

N)a Tvoju se zatekoše glavu, 

Danas Tebe misle izazvati. 

Kako bi Te mogli pogubiti!« 


Presiječe ga tada Vođa, gospe: 

»I ja slutim, da se nešto sprema, 
U neljudi čovječnosti nema, 

Ali ja sam ko vojnik u rovu 
Iz kog’ vodim težku borbu ovu, 
II’ ću iz njeg’ izić’ Pobjednikom 
II’ će mene sa mrtvi j em likom 
Iz njeg’ iznijet hrvatski narode, 
Oba puta vode do slobode!« 


Još zakuka sinja kukavica: 

»U skupštini u velikom sboru 
Hrvatski se sabrali prvaci. 

Među njima — prvi među svima — 
Sjedi Vođa — uz Njega seljaci — 
Trnov vijenac, križ na sebe prima . . . 

Tad na četu iz’branih Hrvata 
Nasmuše pomamni dželati 
I da k svomu dovinu se cilju, 

Stvoriše si razbojničku špilju 
Od skupštine usred Beograda. 

Jedan od njih ko zvijer bijesna riknu: 
»Danas ovdje, u skupštini ovoj, 

Past’ će glava Radića Stjepana, 
Seljačkoga vođe izabrana! 

Pa nek’ traži pravdu za seljaka 
Usred groba ledenoga mraka! 

Danas njega ne će iznijet vile 
Nego crni od pogreba ljudi, 

A za njime svakoga junaka, 


Koji njega počne zaklanjati! 

Svoju borbu za prava seljaka 
Svojom glavom neka sada plati!« 
Drugi dželat izždrijebanom viče, 
Što sa svoga mjesta se ne miče: 
»Ti 1’ izvuče ždrijeb i junačtvo!? 
Zar samokres pouzdan ti nije? 

Ili ti je ruka uzdrhtala, 

Ili ti se srdce skamenilo 
Nad četioom golorukih ljudi?!« 
Zavjera se podpuno odkriva, 

Kad predsjednik dželata poziva: 
»Riječ ti dajem, priđi govornici!« 
U tren oka eto ti dželata, 

Mjesto riječi on samokres hvata. 
Dim se vinu, a krvca poteče . . . 

Na Pernara prvoga u klupi 
Krvnik svoj je nišan uperio, 
Povrh srdca ga je dohvatio... 
Odmah nato uperi na Vođu, 

Pred dželatom Njega j’ zaklonio 
Ivan Granđa, ali brzo klonu, 

Jer mu zrno probi lijevu ruku. 
Treći hitac ipak Vođu stiže. 
Smrtnu ranu tane Mu zadade, 
Ranjen Vođa ka zemljici pade, 
Na ruke Ga braća dočekaše . . . 
Radić Pavle, Vođino sinovče. 
Poletio k ranjenomu stricu, 

Al’ ga ljuto tane udarilo 
Usred srdca bolna i velika, 


Pa ga s crnom zemljom sastavilo . . . 
Basariček stavi se pred Vođu, 

AT mu tane probi srđce živo, 

Mrtav pade, Bogu dušu dade . . . 
Slomiše se oba štita tvrda, 

Pade Pavle, pade Gjuro dragi 
Bez uzglavlja kao mučenici, 

A na ruke svoje braće drage . . . 

Muč’, ne plači, pusti mene, gospe, 

Da ti pjesmu izpjevam do kraja, 
Petrovo je, ovo j’ zadnjeg puta, 

Ne plač’, gospe, još ti drug tvoj živi . . . 
Razbjegnuše s’ kleti razbojnici, 
Ostadoše mrtvi posvetnici 
I nad njima vjerni osvetnici 
Svoga Vođe i svoga naroda. 

Hajde, gospe, Beogradu gradu, 

Paraj svoja njedra prebi jela, 

Pravi melem, čupaj kose, gospe, 

Pa zavezuj Vođi rane težke, 

Al’ se bojim, da mu lijeka nema 
Nit’ od tebe, kćerke ni sestrice 
Nit’ od iste vile Hrvatice . . . 

S Bogom, gospe, zadnja pjesma moja 
Sad je ovo, sad je rednja tvoja, 

Ljeto, jesen, zimu do proljeća 
Ne ću tvoga ja lomiti cvijeća. 
Zamjenjuj me do one godine, 


Dok slobode žarko sunce sine. 
Onda ću se, gospe, povratiti 
I nepravdi pjesmu odpjevati, 
Do mračnog ju groba izpratiti 


V. 


Plač i molitva naroda. 


S vaka pjesma ima tužnu stranu. 
Svako drvo uvenulu granu, 

Oka nema, u kom suze nema, 

A ni nebo bez oblaka nije, 

Uvijek zemlju ni sunce ne grije, 
Svaki narod jednu ranu krije: 

Rod hrvatski Radića Stjepana, 

Što boluje od golemih rana. 

Tri nedjelje usred Beograda 
Oblazi Ga malo i veliko, 

Zdravlje žele Njemu sa svih strana. 
Đo nebesa narod molbe diže, 

Sva se srdca k Vođi stišću bliže, 
Svak’ je spreman život žrtvovati, 
Živ6t svoj za život Vođe dati! 
Dozivaju svijeta učenjake 
I na glasu liječničke prvake, 

Strašne Njemu da viđaju rane. 
Svak’ se moli, ranam da odoli: 
»Spasi nam Ga, Bože milostivi, 
Rane težke Vođa nek’ preživi! 

Tko će branit seljačka nam prava, 
Tko će brisat sirotinjske suze?!« 

Ko cv’jetak za pčelom neumornom, 
Ko proljeće za suncem žarenim, 
Žedna zemlja za daždom napojnim. 
Tako narod cijeli žudi, strepi 
Nad životom svoga branitelja: 
»Smiluj nam se, Bože, Hrvatima, 
Smiluj nam se. Bože, seljacima. 
Spasi nama Vođu velikoga, 

Spasi nam Ga težko ranjenoga!« 


VI. 


Povratak. 

M ili Bože, čuda velikoga, 

Koliko je puta dugačkoga 
Beograda do Zagreba grada, 

Kud’ se vraća Vođa od Hrvata: 

Svi su puti dugački osuti. 

Tlo je golo, tvrdo, posipano 
Sa kitama mirisavog cvijeća. 
Svuda barjak jedan do drugoga, 

A pod njima starci i starice, 

A pod njima kršni ljudi, žene, 
Djeca, momci i djevojke mlade 
Sgrnuše se na drume široke 
S obje rijeke ravne Slavonije. 

Sve Mu kliče, sve Mu zdravo viče: 
»Zdravo nama, Vođo od Hrvata!« 
Mlade majke svoja dižu čeda, 
Svako od njih ko anđelak gleda 
Mučenika i ručice pruža! . . . 

O moj rode, žalostna vam nada! 
Pozdravite Vođu, pozdravite 
Zadnjeg puta svoga Učitelja, 

Svoga Otca, svoga Mučenika, 
Možda danas posljednji je puta! 

Mučenik se vraća bijelu gradu, 
Gdje je mjesto za hrvatsku vladu, 
Tko bi mogo znati i vidjeti, 

Zašt’ On tako svomu domu hiti, 
Što se sbiva u Njegovoj duši? 

Zar On ne zna, da hrvatska straža 
Postavljena bješe, da Ga štiti, 

Da s’ zavjera strašna ne izvrši! 

II’ On u ljekare vjere nema. 

Da se ranjen iz bolnice sprema?! 
II’ Mu došla vila Hrvatica, 

Da G’ izbavi ruku ubojica?! 

Tko bi znao, što sam Genij znade! 

Ko matica pčela roju svome, 

Kao pastir vjerni stadu svome 
Hrli Vođa ka narodu svome. 

Da on trudne još razkrili ruke, 

Da on bolne još razgali grudi, 

Da na njima izplaču se ljudi, 

Da izgrli svoju djecu dragu, 

Da se doma naužije svoga. 

Da napase oči svoje bolne 
Svojim luzim, svojim dubravama, 
Svojim goram’, svojim poljanama, 
Da na svome ogrije se suncu, 

Na ljubavi hrvatskih seljaka! . . . 
Da se svojih nasluša slavulja, 

Da se svoga namiriše cvijeća, 

Dok životna dogori Mu svijeća . . . 


VII. 


Posljednja poruka. 

I iječi rane Radiću Stjepane, 

J Liječi rane još neizvidane 
Sedam tjedni dugački j eh dana . . . 
Oko doma narodnoga Vođe 
Preko noći i bijela dana 
Čuva straža Radića Stjepana. 
Njeguju Ga djeca, ljuba mila, 
Liječe Njega liječnici, vještaci, 
Al’ Ga oni izliječit ne mogu! . . . 
Liječe Njega strani učenjaci, 

Ali znanost lijeka Mu ne nađe! . . 

Kad to vidi Hrvatica vila, 

Melem pravi, moli Svevišnjega, 
Da ozdravi Vođu hrvatskoga! . . . 
Melem pravi, gorke suze lije, 

Bere vrijesak, bere čemeriku, 

Bere smilje, mirisno bosilje, 

Da ublaži rane Mučeniku, 

Kad već lijeka prot’ otrovu nema 

Leži Vođa bolan u postelji, 

Gore Mu je bilo svakog dana, 

Al’ Ga uvijek vidiš nasmijana . . . 

Dok Mu rane tijelo oslabljuju, 

Dok mu srdce strašni otrov grize, 

Duh Mu bodar divsku skuplja snagu! . 
Misli On na Hrvatsku Mu dragu, 

Njojzi pute u budućnost kaže: 

»Braćo moja, hrvatskoga roda. 

Dok je u vas sloge i poštenja. 

Tuđa sila ne pušta korenja, 

Ne može vas nitko da savlada! . . . 
Čovječnost, pravica i sloboda 
U Hrvatskoj dragoj neka vlada! 

Ne bojte se, draga braćo moja, 

Hrvatska je i biti će svoja, 

Jerbo seljak ne prigiba glave 
Nit’ sbog sile niti sbog neprave. 

Sva nasilja na njem će se skršit, 
Narodna će volja se izvršit, 

A silnici bez traga razpršit 
Ko dim sivi, ko pram magle mali, 
Neopazce što se razplinjuje, 

Ko pred suncem mrke noći tmina . . . ! 

I biti će ono, što bit’ mora, 

Seljaku će osvanuti zora, 

Njem’ — što cijelu zemlju uzdržava, 
Njem’ — što polje svojim znojem kvasi. 
Njem’ — što žitom domovinu krasi . . . 
Hrvatska je najljepša na svijetu, 

More njeno biserja je puno, 

Njezino je najtoplije krilo, 

Njezina je ponaj mekša ruka, 

Njeno cvijeće najljepše miriše, 

Njeno sunce najtoplije grije . . . 

Za vama su vijekovi slave, 

Pred vama budućnost u slobodi, 

A nad vama vječni samo Bog! . . .« 

To su riječi, to su zapovjedi, 

Koje daje Otac domovine 
Djeci svojoj u posljednje čaše . . . 
Takve šalje poruke i glase 
U svom »Domu« i »Narodnom Valu« 
Umni Vođa onaj odabrani, 

Za seljake od Boga poslani. 

Svi padoše oko Vlođe bolna, 

Svakom suze grlo prigušile, 

Poklecaše okolo postelje 
Kao oko svetog žrtvenika, 

Ljube Vođu kao čedo majka . . . 

Svaki metn’o lijevu na srdašce 
A desnicu Vođi na postelju 
Ko na knjigu svetog evangjelja, 

Kad se težkom prisiže prisegom . . . 

Silan Vođa zadnje reče riječi, 
Zaokruži okom prisutnima 
I oprosti od tijela se svoga, 

Ko lav pade, ko zvijezda nestade . . . 

Na sat kasn’je po zalazu sunca. 

Kad je bilo preko osam sati, 

U petdeset i petoj minuti 
Osmog dana i osmog mjeseca 
Velik Vođa velju pusti dušu . . . 

Tužnog dana zapadalo sunce, 
Zadnji pozdrav dajuć’ Mučeniku . 


VIII. 


Crna zora. 

Z ađe žarko na počinak sunce 
Velebita za gorde vrhunce. 
Nebom zvijezde tužno zatreptaše 
Nebo znade, narod još ne sluti, 

Da Mu Vođu uze udes kruti 

Da je tužan bez Vođe ostao. 

Da je Vođa za na vi jek zaspao, 

Da su one plave oči mile 
Za navijeke zaklopi jene bile, 

Da je ono lice nasmijano 
Sad umrlo i postalo tavno, 

Da su Mu se usta zatvorila, 

Što su tužni narod sokolila, 

Da ujedno svih seljaka glava 
Sada mrtva u Zagrebu spava . . . 

Tad procvili Hrvatica vila 
Na vrh gore, koju plače more, 
Jadran sinji, na vrh Velebita. 

Prvim krikom narod razbudila, 

U pol gore k crkvi saletjela 
Krstitelja Ivan Svetitelja. 

Zatim zemlja zaječala cijela 


42 


Od Jadrana prijeko do Dunava . . . 
Netko misli, da se zemlja stresa. 
Netko gleda, gore li nebesa, 

Netko misli, padaju li zvijezde, 

Ili zemlja baca oganj žarki, 

II' da zemni zinuše bezdani, 

I udari potop po zemljici, 

I provali Jadran sinje more, 

II' Velebit u nj' se sruši pusti!? 
Jadran ječi od morskih valova, 
Zemlja ječi od tutnja zvonova 
I od truba grozna urnebesa, 

Rekao bi, da drhću nebesa . . . 

Iznad svega najviše se čuje, 
Hrvatica vila kad tuguje, 

Kada krisne, svako čedo vrisne, 
Suza pane, žarki oganj plane, 

Kad jaukne sinji kamen pukne, 

Kad uzdahne, svaki potok sahne, 
Svaki listak i svaki cvijet vene 
Od uzdaha i od boli njene . . . 

Ječe gore, ječi Jadran more: 
»Umre! Umre! Umre Vođa dični! 
Umre Vođa hrvatskog naroda! 
Umre Otac od sviju Hrvata, 

Jer slobode otvaraše vrata! . . . .« 

Kad vijest strašna do naroda stiže, 
Staro, mlado na noge se diže. 

Žene mlade u srdca se biju, 


Djeca, starci gorke suze liju, 

Djeve vrane kose razplitaju .... 

Svu noć nije strava prestajala, 

Nit' zvonjava zvona jenjavala 
Do zorice, do krvava sunca . . . 

A kad tužno sunce ogranulo. 

Imalo je i što obasjati: 

Zavijenu u crno Hrvatsku 
U rijekama suza i jauka! . . . 

U rijekam' se suza utopilo, 

Njikog nije jutros ogrijalo 
Dol’ jedinog Radića Stjepana 
Ranom zorom pretužnoga dana 
Jarkim tracim na odru mrtvoga . . . 
Preko glave djece — zatočnika — 
Žarkim tracim Njemu ljubi sunce 
Oštrim trnjem čelo okrunjeno 
I na ustnam zadnji smiješak bolni 
A u smiješku vjeru u pobjedu . . . 

Takva svanu jutros tužna zora 
Od Dunava do Jadranskog mora . . . 


IX. 


Posljednji oproštaj. 

O dkada je svijet postanuo 

I na njemu carstva i kraljevstva, 
Takva čuda ne bje od iskona, 

Da porodi majka čedo divno, 

Ili zemlja da odhrani sina, 

Nit’ cesara, niti kralja koga, 

Niti bana, kneza ii’ vojvodu, 

Da bi njega sedam banovina, 

Da bi njega četir' kraljevine, 

Da bi njega jedan narod cijeli — * 

Od kolijevke, tek što sbori čedo, 

Pa do starca gluha, iznemogla. 

Da bi njega mrtva oplakao 
I na vječni pokoj izpratio — 

Ko onoga Vođu od Hrvata 
Rod hrvatski — Radića Stjepana. 

Poslušajte cijelog svijeta puci, 

Što još nitko nikad ne viđaše, 

Kad se narod s Vođom opraštaše: 
Leži mrtav Radiću Stjepane 
Usred Zagreb grada bijeloga. 

Crnim velom svega prekrivena, 


45 


Navrh dvora Doma Seljačkoga . . . 
Leži Vođa tri bijela dana 
Od srijede do nedjelje svete . . . 
Mrtvog Vođu živa čuva straža: 

Prva straža hrvatski Sokoli 
Na vratima kule previsoke . . . 

A pred odrom mrtva Vođe straže: 
Jedna straža hrvatski Sokoli, 

Druga straža hrvatski Zmajevi, 
Treća straža Žena Hrvatica, 

Što Mu čuva pokraj nogu cvijeće, 
Četvrta su od »Zrinjskog junaci«, 

A peta je najvjernija straža. 

Tvrda straža Njegovi seljaci; 

Stražu straže Vođi uz uzglavlje 
S obje strane i s desna i s lijeva . . . 
Šesta straža Katarina Zrinjska 
Čuva Njemu vijence nad uzglavljem 
Opletene cvijećem raznobojnim: 

Sa obala Jadranskoga mora, 

Sa Dunava, Bosne i Neretve, 

Save, Drave i Cetine hladne; 

I s obala Raše i Istri je 
Bješe koja kita upletena 
Smilja, vriska i gorka pelina .. . 

Kroz tri noći i četiri dana 
Ne prekinu rijeka naroda, 

Što se s Vođom mrtvim opraštaše . . 

Kad četvrti danak osvanuo, 

Osvanuo i granulo sunce, 


Osvanula nedjeljica sveta, 

Djeca svoga Otca podigoše, 

Pred crne Ga dvore iznesoše, 

Jer su dvori u crno zaviti. 

Položiše na zemljicu crnu, 

Da Mu narod zadnji pozdrav dade . 

Govornici dok se izredaše, 

Pola danka već blizu bijaše. 

Tada izpred mrtva Vođe svoga 
Cio narod poče prolaziti, 

Mrtvom Vođi počast odavati. 
Udariše zvona svakolika, 

Najpr'je zvona Prvostolne crkve, 
Pa sva zvona od Zagreba grada 
A za njima zemlje svekolike. 

Zvona zvone, a sirene trube, 

Zemlja ječi, a narod uzdiše . . . 

Oba krila ne bi dosta bila 
Od labuda pera pooštriti, 

Sve bih prije mor'o polomiti, 

Neg' po redu s reda prebrojiti, 

Tko prolazi izpred Vođe mrtva . . . 
Neg' ću reći kratko i ukratko: 

Pa prolazi, počast Vođi daje, 

Pa prolaze izpred Vođe svoga 
Sela bijela i gradovi pusti . . . 

Svud se vide svileni barjaci, 
Pokriveni onim velom crnim . . . 

Pa prolazi kršna Dalmacija 
I pronosi u crnu barjake, 


Pred mrtvim ih tijelom savijaju . . . 
Pa prolazi Bosna ponosita 
I pronosi sve crne barjake, 

Sagiblju ih izpred Vođe mrtva . . . 

Pa prolazi zemlja Hercegova 
U crnini pronosi barjake, 

Pred mrtvim ih Vođom pregibaju . 
Pa prolazi Lika i Krbava, 

Pa prolazi Hrvatsko Primorje, 

Pa prolazi čitavo Zagorje, 
Međumurje i ravno Prekmurje, 
Podravina, Posavina ravna. 

Pa prolazi Srijem ponositi, 

I pronose u crnu barjake. 

Pred mrtvim ih Vođom sagibaju . . . 
Banat, Bačka, prolazi Baranja 
I pronosi sve crne barjake, 

Pred mrtvim ih Vođom priklanjaju 
Tih zemalja prolaziše puci 
Od djeteta do slabašna starca . . . 

A kod doma nitko ne ostade 
Izim bolna starca i nejaka. 

Ne žališe truda ni vremena 
Niti blaga do Zagreba grada, 

Samo da se mogu pokloniti 
Vel'koj sjeni svoga Učitelja . . . 
Izpred mrtva Vođe prolaziše, 
Prolaziše do sunca zapada, 
Prolaziše stotine hiljada 

Svoje dare daju Mučeniku: 

Lovor vijenac, mirtu osušenu, 

Prepletenu vr’jesom i pelinom, 
Cemerikom i sa ružmarinom, 
Zadnje dare — vijence opletene — 
PronesoŠe silne, nebrojene 
Neki bješe od žita ii' cvjeta, 

Neki hrasta, a neki maslina... 

A med’ njima trnov vijenac b’jaše, 
Koji svakom dušu ranjavaše 

Tad na groblju, tužnom Mirogoju, 
Sinci mrtvog Vođu podigoše, 

Njegvi sinci, vjerni Mu seljaci, 

Do hladna Ga groba ponesoše 
I zemljici majci predadoše, 

Izmeđ’ dvaju križa u sredinu, 
Izmeđ' Pavla i druga Mu Gjure . . . 

I prisegu najvećemu Sinu 
I prisegu težku položiše . . . 


X. 


Nad grobom. 

P red grobom se Vođe pozakleše, 

Da će vjerno Njegov Nauk slijedit’, 
Dok Hrvatska zemlja ne pokrije 
Njezinoga posljednjega sina . . . 

Tko se zakle grobom mile majke, 

Tko li krvcom otca pokojnika, 

Tko 1' životom sina jedinoga, 

Tko 1' imenom, tko li nadom dragom, 
Tko 1' sestricom, tko li ljubom vjernom: 
Za mnom moja ne tužila ljuba, 

Nit' tužila nit' me milovala, 

Nit' mi na grob sina dovodila! . . . 
Obnoviše vjeru i zakletvu 
Grobovima svojih praotaca 
I hrvatskom domovinom svojom 
A pred Bogom jedinim i živim! . . . 

Da je komu stati pa gledati, 

Mislio bi, odkud ti Hrvati, 

Što se kunu kao pred oltarom 
A pred križem Vođe hrvatskoga?! . . . 
Odkud ljudi toliki dolaze, 

Kad od jutra do noći prolaze?! . . . 

Sa zakletvom i vijence polažu. 

Jedan vijenac do drugoga slažu . . . 
Kada okom niz narod pogledaš, 
Cijelo brdo vijenaca ugledaš, 

Jedne oči svega i ne vide, 

Rekao bi, cijela gora ide . . . 

Toliki se sastaše Hrvati, 

Ne mogoše na Mirogoj stati . . . 

Grob Tvoj, Vođo, stajati bi mora' 
Na planini viš’ Jadrana mora 
Velebita ili Biokova! 

Pa kad mora u boj poć se ljuti 
Za pravicu i slobodu dragu, 

Krenu vojske za dom vojevati 
II' u gore ii' u Sinje more, 

Njek' se dušman plaši groba Tvoga 
Znajuć, da si mrtav, Mučenice, 
Strašan Vođa za pravicu svetu, 
Strašan Vođa, strašniji od živa, 

Jer Te svaki naših bojovnika 
U svom srdcu pođuboko skriva . . . 

Tvoj grob Tvoju svu sokoli vojsku, 
Kako j' dično za pravdu ginuti, 

Za slobodu doma poginuti! . . . 
Hrabrost Tvoja hrabri srdca naša, 
Slava Tvoja ka slavi ih vuče, 

Vjera Tvoja sumnju im obara 
I od slaba pravog diva stvara! . . . 
Tvoj ih život živjeti nauči, 

A smrt Tvoja uči umirati, 

Kukavnoj se smrti narugati! . . . 


Trebaš snivat’ na vrhuncu gora. 
Stražu bđi'ti iznad našeg mora, 
Zlatna slova Tvoga spomenika, 

Neka sjaju poput žarkog sunca, 

Da se vide s najdaljeg vidika, 

Da ih čita malo i veliko, 

Bio pastir u gori zelenoj 
Ili orač u polju ravnome 
Ili mornar na dalekom moru! . . . 

I kad prvo svako jutro rano 
Porodi se od iztoka sunce, 

Grob Tvoj najpr'je tratim da pozlati 
A u večer zadnjeg milovati . . . 

Moraš biti blizu oblacima, 

Pa kad žarke uzplamte se munje 
I gromovi počnu nebom tresti. 

Da o djelim' Tvojim govoreći 
Sve u mramor tvrdi upisuju! . . . 

Da Hrvatske spominju Te djeca, 
Dok će biti sunca i mjeseca . . . 

KONAC. 

RADIĆEVA KNJIŽNICA: 


1. knjiga STJEPAN RADIĆ: Uzničke Uspomene I. dio 


broširano 

Din. 

20.— 

ukoričeno 

Dim 

35.— 

2. knjiga STJEPAN RADIĆ: Uzničke Uspomene II. dio 



broširano 

Din. 

16.— 

ukoričeno 

Din. 

28.— 

3. knjiga VJEKOSLAV JIRASEK: Pasoglavci preveo 



Stjepan Radić, broširano 

Din. 

20.— 

ukoričeno 

Din. 

35.— 

4. knjiga STJEPAN RADIĆ: Uzničke Uspomene III. dio 



broširano 

Din. 

20.— 

ukoričeno 

Din. 

35.— 

5. knjiga MALOVAN PAVIČIĆ-SUNJIĆ: Tugovanja za 



vodjom, broširano 

Din. 

12.— 

ukoričeno 

Din. 

24.— 

6. knjiga LAV TOLSTOJ: Što nam je dakle činiti? 



Preveo Stjepan Kranjčević, broširano 

Din. 

20.— 

ukoričeno 

Dim 

35.— 


U štampi su slijedeći daljni svezci 
Radićeve Knjižnice. 

CHARLES RIVET: Posljednji Romanov (Velika ruska 
revolucija i tragični svršetak carske kuće Roma- 
nova), broširano Din. 40. — 

ukoričeno Din. 50. — 

STJEPAN RADIĆ: Savremena Ustavnost 

STJEPAN RADIĆ: Kako ćemo iz našega zla u dobro? 

ROGER SALARDENNE: Tajanstvena zemlja 

U pripremi su slijedeći svezci 
Radićeve Knjižnice. 

STJEPAN RADIĆ: Češki narod na početku XX. stoljeća. 

STJEPAN RADIĆ: Djevojački svijet. 


DJELA STJEPANA RADIĆA 


koja se mogu još dobiti: 


DEVET SELJAČKIH ZASTUPNIKA PRVI PUT U 


HRVATSKOM SABORU 

Din. 

2.— 

FEDERALIZAM I NARODNO OSLOBOĐENJE 

Din. 

4.— 

FINANCIJALNA ZNANOST 

Din. 

28.— 

GOSPODARSTVO, PROSVJETA, POLITIKA 

Din. 

4.— 

HRVATI I MAGJARI 

Din. 

1.— 

JAVNA POLITIČKA PORUKA 

Din. 

1.— 

MODERNA KOLONIZACIJA I SLAVENI 

Din. 

56.— 

NAJNOVIJA SVJETSKA POVIJEST OD GOD. 1815. 

DO 1900. Prevod francuzkoga djela od Seignobos- 

Metin-a, ukoričeno 

Din 

60.— 

OBNOVLJENA BUGARSKA 

Din. 

8.— 

SAVREMENA EVROPA 

Din. 

65.— 

SELJAČKA SVIJEST I NARODNA VOLJA 

Din. 

3.50 

SVOBODNA ŠKOLA POLITICKVCH VĆD 

Din. 

3.75 

TEMELJI ZA BUDUĆNOST HRVATSKE 

Din. 

1.— 

OVAHY Z MEZINARODNI POLITIKY 

Din. 

10.— 

ZA LAKŠI I BOLJI SELJAČKI ŽIVOT 

Din. 

0.50 

ŽIVO HRVATSKO PRAVO NA BOSNU I HERCE- 

GOVINU 

Din. 

5.— 

JAK SE ČECH BRZO NAUČI CHORVATSKY 

Din. 

15.— 

KAKO ĆEMO SE NAUČITI RUSKI? 

Din # 

3.- 

HRVATSKA MISAO, mjesečnik, koji je Stjepan Radić 
uređivao i pretežno svojim člancima i pjesmama 

izpunjao god. III., IV. i V. po 

Din. 

10.— 

BOŽIĆNICA, ALMANAH, što ga je uređivao Stjepan 

Radić. Godišta 1913., 1914., 1921., 1923., 1924. i 1928. 

mogu se još dobiti po 

Din. 

10.— 


DOM 


glavno glasilo čovječnosti, pravice i slobode izlazi u 
Zagrebu svake srijede na 8 strana. Dom stoji na cijelu 
godinu Din. 60. — , a plaća se unapred i to barem na pol 
godine. Predplata za Ameriku jest 2 dolara godišnje. 

Predplata i rukopisi se šalju na naslov: Radićeva 
Slavenska Knjižara, Zagreb, Jurišićeva ulica 1. 


SLOBODNI GLAS 


čovječnosti, pravice i slobode izlazi u Zagrebu dnevno 
na 8 strana. Predplata za Slobodni Glas je mjesečno 
Din. 30, a za Ameriku 1 dolar. 

Predplata se šalje na upravu: Radićeva Slavenska 
Knjižara, Zagreb, Jurišićeva ulica 1. 


ALMANAH BOŽIĆNICA 

prosvjetno-politički sbornik izlazi godišnje nakladom 
Radićeve Slavenske Knjižare. Božićnica za god. 1930. 
izlazi sa slijedećim sadržajem: Osnutak i razvoj Hr- 
vatske Seljačke Stranke od početka pa do smrti njezi- 
noga Predsjednika i Vođe, životopis Stjepana Radića i 
izbor Njegovih pjesama i t. d. 

